Leuba le tlhasetse  Otse
Leuba le tlhasetse motse wa Otse kwa kgaolong ya legare. Seemo sa leuba se okeditswe ke go tlhoka phulo ya leruo, go kgala ga metswedi ya didiba le go tlhoka thobo e e nametsang mo temong ya monongwaga. Kgosi Boithamako Keipone o boletse mo potsolotsong gore e re ka dipula di dikile di le boutsana mo kgaolong eo, dijwalo di ne tsa bolawa ke letsatsi mo e bileng batho ba ba neng ba lemile ka lenaneo la ISPAAD ba duleng ba iphotlhere fa leruo lone le kaila kaila fela ka jaana didiba le tsone jaanong di simolotse go kgala. Kgosi Keipone o boletse gore ka go sena phulo monongwaga e bile didiba le matamo di simolotse go kgala o kopa mmuso go sekaseka go ba hokoletsa ditlhatlhwa tsa dijo tsa leruo le melemo. A re o ka leboga go menagane fa lenaneo la Ipelegeng le ka tsweledisiwa mo motseng wa gagwe gore batho ba kgone go itshetsa ka lone. E rile a itebaganya le dikgomo le dipodi tse puso e di rekelang batho ba tennyana-teng ka maikaelelo a go tlhabolola matshelo a bone, a bolela fa diruiwa tsa go nna jalo di letlelelwa go nwa mo sedibeng sa morafe ka jaana batho ba tennyana-teng ba sena dithata tsa go ikepela didiba. A re ka dinako dingwe fa sediba sa bone se senyegile ba kgona go kopa metsi kwa motseng wa Lephepe kwa kgaolong ya Kweneng. Rre Keipone o tsweletse ka go tlhalosa fa mathata mangwe a a tshwenyang mo motseng oo, e le a go senyega ga terata ya thibelo matlhoko a loruo e e kgaoganyang kgaolo ya Gammangwato le kgaolo ya Kweneng. A re ka terata eo e na le dingwaga di ka tshwara nne kana botlhano e ntse e senyegile, o kopa puso go tsosolosa terata eo ka lenaneo la Ipelegeng ka jaana ba lephata la tsadiso le matlhoko a leruo ba sa tsee dikgato dipe ntswa ba sale ba boleletswe ka seemo sa terata eo. Kgosi Keipone a re fa go sa tsewe dikgato ka bofefo go baakanya terata eo, dikgomo tsa kgaolo ya Kweneng le legare di ka nna tsa tshelana malwetse ka go sena terata e e di kgoreletsang go kopana.